ปัจจัยความเสี่ยง

  1. ปริมาณน้ำมันปาล์มในระบบตึงตัว

  ในปี 2550 ราคาน้ำมันปาล์มได้ปรับตัวสูงขึ้นมากจากปริมาณน้ำมันปาล์มในระบบที่ตึงตัว
  เนื่องจากเกิดอุปสงค์ใหม่ของอุตสาหกรรมการผลิตไบโอดีเซล
  และการเพิ่มขึ้นของจำนวนโรงสกัดน้ำมันปาล์มดิบทำให้มีการแข่งขันกันซื้อผลปาล์มสด
  แม้ว่ากระทรวงพลังงานพยายามชี้แจงว่าการนำน้ำมันปาล์มมาใช้ในภาคพลังงานนั้นเป็นเพียงอุปทานส่วนเกินของน้ำมันปาล์มที่มีอยู่ในระบบก็ตาม
  ซึ่งโดยปกติจะมีการส่งออกอยู่แล้ว

  ในช่วง 3 ปีที่ผ่านมา จำนวนโรงงานสกัดน้ำมันปาล์มดิบได้เพิ่มขึ้นอย่างต่อเนื่อง นอกจากนี้
  โรงงานที่มีอยู่เดิมก็มีการขยายกำลังการผลิต ปัจจุบัน โรงงานสกัดน้ำมันปาล์มดิบมีจำนวนประมาณ
  66 โรง ส่วนใหญ่อยู่ในเขต จ.กระบี่ สุราษฎร์ธานี ชุมพร และตรัง
  มีกำลังการผลิตของโรงงานรวมทั้งสิ้นประมาณ 15 ล้านตันผลปาล์มสดต่อปี
  ในขณะที่ปริมาณผลปาล์มสดและน้ำมันปาล์มดิบที่ออกสู่ตลาดในปี 2550 ลดลงเล็กน้อยจากปี 2549
  คิดเป็นร้อยละ 5.3 และร้อยละ 9.9 ตามลำดับ
  กำลังการผลิตรวมของโรงสกัดทั้งหมดจึงไม่สอดคล้องกับจำนวนผลปาล์มสดจากพื้นที่เพาะปลูกปาล์มที่ให้ผลผลิตแล้วที่มีอยู่ประมาณ
  2.8 ล้านไร่ ทำให้มีการแข่งขันกันซื้อผลปาล์มสดในราคาสูง โดยไม่คำนึงถึงคุณภาพเท่าที่ควร

  ในขณะที่ภาครัฐก็มีนโยบายเร่งด่วนในการขยายพื้นที่ปลูกปาล์มน้ำมันอีก 2.5 ล้านไร่ในช่วงปี
  2551-2555 เพื่อรองรับอุปสงค์ที่เพิ่มขึ้น ซึ่งต้องอาศัยระยะเวลาอย่างต่ำ 3.5
  ปีกว่าพื้นที่ดังกล่าวจะให้ผลผลิตได้ ดังนั้น ในสถานการณ์ที่ราคาและปริมาณน้ำมันปาล์มที่ตึงตัวเช่นนี้
  เมื่อวันที่ 22 มกราคม 2551
  คณะรัฐมนตรีจึงมีมติอนุมัติให้มีการนำเข้าน้ำมันปาล์มดิบใสตามข้อตกลงการค้าเสรีอาเซียน
  โดยให้องค์การคลังสินค้าเป็นผู้นำเข้าจำนวน 30,000 ตัน ภายในวันที่ 29 กุมภาพันธ์ 2551

  2. ราคาน้ำมันปาล์มผันผวน

  ราคาน้ำมันปาล์มดิบรายเดือนโดยเฉลี่ยในปี 2550 มีการเคลื่อนไหวในช่วงระหว่าง
  18.63-31.47 บาทต่อกิโลกรัม และราคาเฉลี่ยทั้งปีอยู่ที่ 24.45 บาทต่อกิโลกรัม เพิ่มขึ้นร้อยละ
  55 จากปี 2549
  ซึ่งในแต่ละปีส่วนต่างระหว่างราคาต่ำสุดและราคาสูงสุดของราคาน้ำมันปาล์มดิบจะเคลื่อนไหวแกว่งตัวในช่วงกว้างตั้งแต่
  4 บาท ถึงสูงสุดที่ 21 บาท (เช่น ในปี 2542 ราคาต่ำสุดของน้ำมันปาล์มดิบอยู่ที่ 11.59
  บาทต่อกิโลกรัม ในขณะที่ราคาสูงสุดอยู่ที่ 32.99 บาทต่อกิโลกรัม)
  ทำให้เห็นว่าการคาดการณ์ราคาน้ำมันปาล์มนั้นมีความไม่แน่นอนสูง
  เนื่องจากมีปัจจัยที่ส่งผลกระทบหลายด้านที่ไม่สามารถควบคุมได้
  ส่งผลสะท้อนไปยังต้นทุนวัตถุดิบที่สูงขึ้น อย่างไรก็ตาม
  บริษัทสามารถบรรเทาความเสียหายที่อาจจะเกิดขึ้นจากภาวะความเสี่ยงดังกล่าวได้จากการบริหารจัดการสินค้าคงคลังทั้งในด้านวัตถุดิบและสินค้าเพื่อจำหน่ายอย่างระมัดระวัง
  ฝ่ายบริหารต้องติดตามและคาดการณ์ราคาและปริมาณผลปาล์มสดที่จะออกสู่ตลาดในแต่ละฤดู
  และรวมถึงจะต้องติดตามตัวเลขที่เกี่ยวข้องกับผลผลิต การส่งออก
  ปริมาณน้ำมันปาล์มคงเหลือทั้งในประเทศและต่างประเทศอย่างใกล้ชิด

  3. พื้นที่ปลูกปาล์มส่วนหนึ่งเป็นพื้นที่สัมปทาน

  เนื่องจากบริษัทมีพื้นที่ปลูกปาล์มน้ำมันที่เป็นพื้นที่สัมปทานประมาณ 21,349 ไร่ คิดเป็นร้อยละ 48
  ของพื้นที่ปลูกปาล์มทั้งหมดของบริษัท โดยแบ่งเป็นสวนชัยบุรีจำนวน 12,874.50 ไร่
  ซึ่งจะหมดอายุสัมปทานลงในอีก 7 ปีข้างหน้า และสวนเคียนซา 8,474.75 ไร่
  ซึ่งจะหมดอายุสัมปทานลงในอีก 6 ปีข้างหน้า แต่สวนเคียนซาได้ทับซ้อนกับที่ราชพัสดุ
  ซึ่งอาจถูกปรับเงื่อนไขการเช่า
  ความเสี่ยงที่จะเกิดขึ้นในระยะยาวก็คือหากรัฐบาลมีนโยบายไม่ต่ออายุสัมปทานสวนปาล์มดังกล่าว
  บริษัทจะต้องรับซื้อผลปาล์มสดจากบุคคลภายนอกในสัดส่วนสูงขึ้นเพื่อทดแทนผลปาล์มสดที่ขาดไปจากพื้นที่สัมปทาน
  ส่งผลไปยังต้นทุนวัตถุดิบที่สูงขึ้น
  บริษัทคาดว่าจากการที่บริษัทเป็นผู้ประกอบการรายใหญ่ที่มีความสัมพันธ์ที่ดีกับชาวสวนปาล์มบริเวณใกล้เคียงและมีการซื้อผลปาล์มจากภายนอกมาอย่างต่อเนื่อง
  จะทำให้แนวโน้มที่บริษัทจะประสบปัญหาการขาดแคลนวัตถุดิบลดลง นอกจากนั้น
  การที่บริษัทมีระบบการผลิตที่ได้รับการปรับปรุงประสิทธิภาพอยู่เสมอ
  จะทำให้บริษัทสามารถควบคุมต้นทุนการผลิตได้

  4. การเปิดเขตการค้าเสรี AFTA

  การเปิดเสรีการค้าน้ำมันปาล์มตามข้อตกลงการค้าเสรีอาเซียน
  ซึ่งประเทศไทยได้ปรับลดภาษีนำเข้าน้ำมันปาล์มให้เหลือร้อยละ 5 ตั้งแต่เดือนมกราคม 2546
  ทั้งน้ำมันปาล์มดิบและน้ำมันปาล์มบริสุทธิ์ โดยไม่จำกัดปริมาณนำเข้า แต่จนถึงปัจจุบัน
  รัฐบาลยังไม่ได้กำหนดระเบียบปฏิบัติและวิธีการนำเข้าดังกล่าว

  ถ้าหากมีการเปิดเสรีการค้าน้ำมันปาล์มตามข้อตกลงเสรีอาเซียนอย่างถาวร
  ก็จะส่งผลกระทบต่อเกษตรกรรายย่อยซึ่งมีผลผลิตต่อไร่ต่ำ ในส่วนของโรงสกัดน้ำมันปาล์ม
  ก็จะได้รับผลกระทบเฉพาะโรงสกัดน้ำมันปาล์มที่มีประสิทธิภาพการผลิตต่ำและต้นทุนการผลิตสูง
  สำหรับผลกระทบต่อบริษัทนั้น คาดว่ามีค่อนข้างน้อย
  จากการที่บริษัทมีระบบบริหารจัดการที่ดีและมีการปรับปรุงประสิทธิภาพของเครื่องจักรและการผลิตตลอดเวลา
  อีกทั้งยังเป็นเจ้าของสวนปาล์มขนาดใหญ่ที่สุดในประเทศไทย
  ทำให้บริษัทมีต้นทุนการผลิตต่ำสามารถแข่งขันกับน้ำมันปาล์มที่จะนำเข้าจากประเทศมาเลเซียได้

  5. การจำหน่ายน้ำมันปาล์มดิบให้แก่ลูกค้ารายใหญ่

  ในปี 2549 และปี 2550
  บริษัทมีการจำหน่ายน้ำมันปาล์มดิบและน้ำมันเมล็ดในปาล์มดิบให้กับลูกค้ารายใหญ่รายเดียว
  ซึ่งได้แก่ บริษัท ล่ำสูง (ประเทศไทย) จำกัด (มหาชน) (LST) คิดเป็นสัดส่วนร้อยละ 89
  และร้อยละ 88 ตามลำดับ
  ทำให้อาจเกิดความเสี่ยงในด้านการพึ่งพิงลูกค้ารายใดรายหนึ่งเป็นสำคัญ แต่เนื่องจาก LST
  มีความสัมพันธ์ที่ดีกับบริษัทมาเป็นเวลานานและเป็นผู้ถือหุ้นรายใหญ่ของบริษัท
  รวมทั้งเป็นบริษัทจดทะเบียนในตลาดหลักทรัพย์แห่งประเทศไทย และมีฐานะการเงินที่แข็งแกร่ง
  และมีชื่อเสียงเป็นที่ยอมรับในอุตสาหกรรมน้ำมันปาล์ม
  บริษัทจึงเชื่อมั่นว่าโอกาสความเสี่ยงจากการสูญเสียลูกค้ารายนี้ไป
  หรือลูกค้ารายนี้ประสบปัญหาทางการเงินจึงเกิดขึ้นน้อย นอกจากนั้น
  บริษัทยังมีความสามารถในการขายสินค้าให้กับลูกค้ารายอื่นได้อีกด้วย
  โดยเฉพาะในปัจจุบันน้ำมันปาล์มมิได้นำมาใช้เพื่อการบริโภคเพียงอย่างเดียว
  แต่ยังสามารถนำมาใช้เป็นพลังงานทดแทนได้อีกด้วย
  ทำให้น้ำมันปาล์มเป็นที่ต้องการทั้งในตลาดในประเทศและต่างประเทศ